Qaraçay (çay, Quba)

Qaraçay — Quba və Xaçmaz rayonları ərazisindən axıb Xəzər dənizinə tökülən çay.

 Ümumi məlumat 
Uzunluğu 93 km, hövzəsinin sahəsi 417 km²-dir. Başlanğıcını Baş Qafqaz silsiləsinin şimal-şərq yamacının 2900 m hündürlüyündən götürür. Samur-Dəvəçi ovalığı daxilində bir neçə qola ayrılır. İllik axımının 18%-ni yağış, 32%-ni yeraltı və 50%-ni qar suları təşkil edir. Yaz-yay aylarında qar suları çayda güclü daşqınlar əmələ gətirir. Çayda ən az su sentyabrdan fevrala kimi olan dövrdə müşahidə olunur.

Çayın orta illik su sərfi 2,35 kub m/san-dir. Axımın 27%-i yazda, 42%-i yayda, 20%-i payızda, 11%-i isə qışda keçir. Suyu çox bulanıqdır. Orta illik asılı gətirmələr sərfi 12,0 kq/san, lillənməsi isə 5660 q/kub m-dir.

Qaraçayın aşağı axımından suvarma işlərində geniş istifadə olunur. Birinci Nügədi və Alıc kəndi yaxınlığında çayın üzərində HES tikilmişdir.

 Mənbə 
 Qaraçay 

 Həmçinin bax 

Kateqoriya:Azərbaycan çayları